
Република Србија

МИНИСТАРСТВО ПРИВРЕДЕ

расписује 

ЈАВНИ ПОЗИВ

за доделу бесповратних средстава у оквиру
ПРОГРАМ „ВРАТИ СЕ И СТВАРАЈ“ – ПРОГРАМ ПОДРШКЕ ПОКРЕТАЊУ И РАЗВОЈУ ПОСЛОВАЊА ПОВРАТНИКА ИЗ ИНОСТРАНСТВА У 2026. ГОДИНИ
Министарство привреде, у сарадњи са Фондом за развој Републике Србије, спроводи Програм „Врати се и стварај“ – програм подршке покретању и развоју пословања повратника из иностранства у 2026. години, чији је циљ да подржи покретање нових и развој постојећих привредних субјеката чији су оснивачи повратници из иностранства.
 
Повратником, у смислу овог Програма, сматра се лице које има држављанство Републике Србије и које, почев од 1. јануара 2016. године, у најмање једном периоду од 24 или више месеци у континуитету није претежно боравило на територији Републике Србије.

Укупно расположива бесповратна средства за реализацију Програма износе 70.000.000,00 динара.
Право учешћа имају:
1. правна лица, регистрована у Агенцији за привредне регистре најраније 1.1.2020. године, као привредна друштва, која су разврстана на микро и мала правна лица у складу са Законом о рачуноводству („Службени гласник РС”, бр. 73/19 и 44/21 - др. закон) према финансијским извештајима за 2025. годину или су основана у периоду почев од 1.1.2026. године 
1. предузетници регистровани у АПР најраније 1.1.2020. године 
Предузетник, односно власник најмање 50% удела у привредном субјекту који конкурише, мора бити лице које је повратник, а привредни субјекат мора да обавља једну од делатности предвиђених Програмом.
Средства су намењена за суфинансирање:

· нових или половних (не старијих од пет година) машина и опреме;
· нових возила неопходних за обављање делатности;
· нове рачунарске опреме и софтверских лиценци;
· адаптације, инвестиционог и текућег одржавања пословног или производног простора;
· трајних обртних средстава, која могу чинити највише 20% укупног инвестиционог улагања.

Бесповратна средства могу се одобрити у износу:

· до 40% вредности инвестиционог улагања, а највише 1.200.000,00 динара;
· до 50% вредности инвестиционог улагања, а највише 1.500.000,00 динара, за повратнике рођене 1991. године и касније или за привредне субјекте који обављају делатност у јединицама локалне самоуправе разврстаним у трећу или четврту групу развијености;
· до 60% вредности инвестиционог улагања, а највише 1.800.000,00 динара, за повратнике рођене 1991. године и касније чији привредни субјект обавља делатност у јединици локалне самоуправе разврстаној у трећу или четврту групу развијености.

Преостали део инвестиционог улагања обезбеђује се из сопствених средстава или из кредита Фонда за развој Републике Србије.

Кредит Фонда за развој одобрава се под следећим условима:
1. износ кредита: до 1.800.000,00 динара;
2. рок отплате до 60 месеци, у оквиру кога је грејс период до 12 месеци ;
3. каматна стопа: уз примену валутне клаузуле 2,5% годишње;
4. средства обезбеђења:
· залога на опреми/возилу које је предмет финасирања или на другој постојећој опреми исте или веће вредности, 
· меница привредног субјекта,
· лична меница оснивача. У случају где има више оснивача, сви оснивачи морају да дају сопствене бланко менице, осим оних који имају испод 5% учешћа у власништву или су страна физичка или правна лица. 
· уговорно јемство правних лица и предузетника,
· уговорно јемство физичког лица.

Клијент може понудити и друга средства обезбеђења у складу са Програмом Фонда.

[bookmark: _GoBack]Јавни позив је отворен до утрошка расположивих средстава, а најкасније до 4. септембра 2026. године.

Захтев са пратећом документацијом подноси се електронским путем, преко Портала Фонда за развој Републике Србије, доступног на интернет страници Фонда.

Текст Програма, Упутство за спровођење Програма и конкурсна документација доступни су на интернет страницама Министарства привреде www.privreda.gov.rs и Фонда за развој Републике Србије www.fondzarazvoj.gov.rs.

